2013 йылда әүҙем эшләгән ҡәләмдәштәремдең ижадына ла битараф булманым: республика матбуғатында тиҫтәгә яҡын мәҡәләләрем донъя күрҙе. Шулар араһынан күренекле шағир, фронтовик, БР-ҙың С.Юлаев исемендәге дәүләт премияһы лауреаты Муса Ғәлиҙең поэтик мираҫы хаҡындағыһын ("Илһамлы йырҙай ижад"), Башҡортостандың халыҡ шағирҙары Рауил Бикбаев ("Ғасырлардан өстөн шиғриәт"), Абдулхаҡ Игебаев ("Сал Ирәндек йырсыһы"), Татарстандың халыҡ шағиры, яҡташыбыҙ Роберт Миңнуллиндың ижадына байҡау ("Шағир янмаһа, кем яныр!"), С.Юлаев исемендәге дәүләт премияһы лауреаты, шағир Ирек Кинйәбулатов тураһында ("Халыҡсан шиғриәт"), йәш прозаик, өмөтлө яҙыусы Айгиз Баймөхәмәтовтың "Ҡалдырма, әсәй!" повесына рецензия ("Прозабыҙҙа яңы һүҙ") һ.б. телгә алып китергә булыр.